Baćoń. Jehmlichowe pišćele w Baćońskej cyrkwi Jězusoweje wutroby, twarjene w lěće 1890, dyrbja ponowić, zo bychu je do přichoda zachowali. Hižo dlěje wosada za to pjenježne dary zběra. Zo móhli projekt prawje bórze zwoprawdźić, wuhotuja pišćelowy koncert, a wutoru, 20. julija, w 19 hodź. Hudźić budźe Klaus-Dieter Untch, Sedmihrodźan z Rumunskeje. Organist, kiž dwaj dnjej do toho w měšćanskej cyrkwi rudnohórskeho Frauensteina koncertuje, chce w Baćonju improwizacije, swójske kompozicije a twórby Johanna Sebastiana Bacha přednjesć.
Pokazaja wuměłske rjemjesło
Njeswačidło. Mjeztym šesty raz wotměja so jutře a njedźelu w parku Njeswačanskeho barokneho hrodu wuměłstwowe rjemjeslniske wiki. Tam předstaja so zhotowjerjo debjenkow a drasty, korbarjo, knihiwjazarjo, rězbarjo, florisća, hornčerjo a mnozy dalši. Rjemjeslnicy jeno swoje wudźěłki njeposkićeja, ale zdźěla tež pokazaja, kak wone nastawaja. Přistupne su wiki sobotu wot 11 do 18 hodź. a njedźelu wot 10 do 18 hodź. Za wiki a kulturny program zběraja zastup.
Hosćency a korčmy su za towaršnostne žiwjenje wažne městna, wšako so tam ludźo rady zetkawaja. Často pak maja tež zajimawe stawizny. W swojej lětnjej seriji tajke gastronomiske předewzaća předstajamy, dźensa Chěžkarsku korčmu w Rachlowje pola Kulowa. (2)
Zo stara so na małych wsach hišće něchtó wo to, zo maja tam swój hosćenc, je chwalobne. Tak je tomu tež w Rachlowje, kotryž bu po towaršnostnym přewróće do Kulowa zagmejnowany. Kulowčan Frank Seeliger tam mjeztym dwanaće lět korčmari a měł za swoje dźěło a nałožowanu prócu zawěsće trochu wjace připóznaća nańć.
Brězyna (CS/SN). Njeběchu to jeno dźěći, kotrež su wčera něšto přinawuknyli. Tež někotryžkuli dorosćeny měješe při přepodaću štomoweje wučbneje šćežki pola Brězyny (Brösa) w Malešanskej gmejnje zajimawe dožiwjenje. Štó dźě so hižo cyle dokładnje z domjacymi družinami štomo wuznawa? Kotry rozdźěl na přikład wobsteji mjez robiniju a akaciju? Na něhdźe 950 metrow dołhim pućiku mjez Brězynu a Lichanjom (Spreewiese) taflička na to skedźbnja, zo pola nas jenož robinija rosće. Abo je štó hižo raz něšto wo štomje z němskim mjenom Speierling słyšał, kiž rěka serbsce domjaca wjerjebina? Kaž móžeš na wotpowědnej tafli čitać, je tónle na wjerjebinu podobny štom we wuchodnej Sakskej jara rědki. Jón wuzwolichu 1993 za štom lěta. Wučbna šćežka njerozłožuje jenož nasadźene třiceći družin štomow. Taflički tohorunja na to skedźbnjeja, hdźe wosebite eksemplary wuhladaš, kaž historiski dub pola Delnjeje Hórki. Najwjetšu zasłužbu na wutworjenju wučbneje šćežki ma Hans-Georg Graf, bywši Lichańčan.
Delni Wujězd (AK/SN). Po 40lětnym skutkowanju jako farar w Delnjowujězdźanskej ewangelskej wosadźe je so farar Matthias Gnüchtel na wuměnk podał. Ze swjedźenskej Božej słužbu w Delnjowujězdźanskej cyrkwi hódnoćeše wosada minjenu njedźelu žiwjenski skutk duchowneho a jeho mandźelskeje Veroniki. Superintendent ewangelskeho cyrkwinskeho wokrjesa Šleska Hornja Łužica dr. Thomas Koppehl je wjelelětneho fararja rozžohnował. W prědowanju poćahowaše so Matthias Gnüchtel na swoje žiwjenske plany jako młody farar. Jeho són tehdy bě, hić jako misionar do Papuwa-Noweje Gineje. Skónčnje pak wosta w Delnim Wujězdźe, a to nimale štyri lětdźesatki. Wot lěta 2005 wukonješe dźěło fararja tež we Łazu a wokolnych wsach, rozłoži Günter Wjenk z Łazowskeje wosadneje cyrkwinskeje rady.
Nowe korona-rjadowanja
Budyšin. Wot jutřišeho płaća nowe rjadowanja koronawirusa dla. Štóž njeje znajmjeńša pjeć dnjow za sobu dowola abo hinašich přičin dla na dźěłowym městnje był, ma so testować dać. Šćěpjeni a wustrowjeni su z toho wuwzaći. W Budyskim wokrjesu rozprawjachu wčera wo štyrjoch natyknjenych, mjez nimi su třo z deltawariantu, a wo dwěmaj smjertnymaj padomaj. Incidenca po RKI je tu dźensa 2,7, we wokrjesu Zhorjelc wučinja wona dale nulu.
Spěchuja aquamedialu
Podstupim/Słopišća. Lětuši festiwal přitomnostneho našočasneho wuměłstwa aquamediale 14 w Słopišćach, wokrjes Dubja-Błóta, spěchuja z lotowymi srědkami kraja Braniborskeje. Kaž kulturne ministerstwo w Podstupimje wčera zdźěli, přewostaja 10 000 eurow za přehladku, kotraž rozestaja so wuměłsce z rjemjesłom a jeho mnohostronskimi zjawami a wliwami na towaršnosć.
Wožiwja stare tramwajki
We wsy znjezbožił
Wotrow. Wobchadne njezbožo pod wliwom alkohola je so předwčerawšim we Wotrowje stało. 27lětny wodźer Audija bě na wjesnym křižowanišću po wšěm zdaću z přewulkej spěšnosću nalěwo wotbočił a při tym do murje priwatneje ležownosće kaž tež do milinoweho kašćika zrazył. Wodźer kaž tež sobujěducy w starobje 17 do 21 lět so snadnje zranichu. Při wobdźěłanju njezboža so wukopa, zo měješe wodźer 1,32 promilow alkohola w kreji. Cyłkowna wěcna škoda wučinja 8 000 eurow.
Budyšin. W Budyskim krajnoradnym zarjedźe, do kotrehož móža sej zajimcy zaso bjez wobmjezowanja dóńć, wabi nětko wosebita wustajeńca. Jeje hesło je „Moja swójba – što sej na njej wažu“. Wustajene su rysowanki, kolaže, fotografije a teksty dźěći a dorosćenych, kotrež a kotriž su počasu jako swójba hromadu zrostli. Wšako běchu namołwjeni w molowanskej a akciji za kreatiwnosć swoje mysle podać jako čłon hladanske swójby. W cyłku je 65 wuměłskich twórbow widźeć. Do rozmyslowanja a tworjenja namołwjeli běchu Budyski młodźinski zarjad a Lions-club Budyšin-Lusatia. Pućowansku wustajeńcu chcedźa po Budyšinje w Kamjencu a Wojerecach pokazać. Předwidźane tež je nasćěnowu protyku zdźěłać.
Swěčki na zahrodźe
Pančicy-Kukow. Nóc tysac swěčkow wotměje so sobotu, 17. julija, wot 19 hodź. na zahrodźe klóštra Marijineje hwězdy w Pančicach-Kukowje. Na wopytowarjow čaka tam jewišćowy program z akrobatiku, wohnjowej show a hudźbu. Při ćmičkanju zaswěća potom zaso swěčki a zestajeja je do wšelakich pisanych wobrazow. Wopytowarjo smědźa při tym rady pomhać.
Consorcium spěwa
Slepo (AK/SN). We wobłuku komunalnych projektow za strukturnu změnu njejsu gmejny Łaz, Slepo, Trjebin a Sprjewiny Doł ze žanym předewzaćom zastupjene, kotrež je regionalny přewodźacy wuběrk za Łužiski rewěr poručił spěchować. Runje wone gmejny běchu a su wot brunicowych jamow a jich sćěhow wosebje potrjechene.
Slepjanski wjesnjanosta Jörg Funda (CDU) ma diferencowany wid na rozsudy přewodźaceho wuběrka. Wón pak zdobom wobkruća, čehodla w gmejnje dotal hišće žane swójske projekty njepředleža. „Mamy tuchwilu ruce połnej dźěła, zo bychmy njezeskutkownjene inwesticije zwoprawdźili resp. nastorčili, kotrež wurostu ze swój čas planowaneho wužiwanja wulkeho dźěla našeho gmejnskeho teritorija za hórnistwo. Bojimy so, zo so tu znowa do špatneho połoženja dóstanjemy.“
szl_Latn bos_Latn ces_Latn szl_Latn szl_Latn szl_Latn szl_Latn pol_Latn szl_Latn ces_Latn pol_Latn szl_Latn szl_Latn szl_Latn szl_Latn bos_Latn szl_Latn als_Latn szl_Latn pol_Latn